En virtut de la competència exclusiva atribuïda a la Generalitat de Catalunya en matèria de casinos, jocs i apostes per l'article 9.32 de l'Estatut d'Autonomia, dins el marc conformat per les Lleis 15/1984, de 20 de març, del joc i 1/1991, de 27 de febrer, reguladora del règim sancionador en matèria de joc, i els Decrets 324/1985, de 28 de novembre, de planificació del joc i 325/1985, de la mateixa data, pel qual s'aprova el primer catàleg de jocs, el Govern va aprovar el Reglament de màquines recreatives i d'atzar mitjançant el Decret 28/1997, de 21 de gener.
En aquesta nova norma es recullen modificacions respecte al Reglament aprovat pel Decret 28/1997, de 21 de gener.
Algunes d'aquestes responen a la necessària previsió de la utilització de l'euro en les màquines recreatives i d'atzar, el que implica la introducció de variacions en la determinació dels preus de les partides i la utilització de la referència a múltiples del valor de la partida en la determinació dels premis que les màquines poden concedir.
D'altres responen a la conveniència de variar determinats aspectes dels requisits d'homologació de les màquines recreatives i d'atzar, revisant el nombre de partides en què han de complir-se els percentatges de devolució que el Reglament estableix, suprimint determinades limitacions en els dispositius que les màquines poden incorporar i admetent-ne altres nous.
I, finalment, es completa la regulació de les màquines especials per a sales de joc, preveient la possibilitat d'incorporar el dispositiu que permeti la realització de partides simultànies i fixant el límit màxim de premi que aquestes màquines podran concedir.
En conseqüència, d'acord amb el dictamen de la Comissió Jurídica Assessora, a proposta del Conseller d'Interior i d'acord amb el Govern,
Es modifiquen els apartats a), b), f), i h) de l'article 6 del Reglament de màquines recreatives i d'atzar, aprovat pel Decret 28/1997, de 21 de gener, que queden redactats de la manera següent:
"a) El preu màxim de cada partida serà de 25 pessetes o de 20 cèntims d'euro, sense perjudici del que estableix l'apartat 1.c) de l'article 7.
"b) Els mecanismes d'entrada de les màquines de tipus B no admetran una acumulació superior a l'equivalent del preu de vint-i-cinc partides, llevat que incorporin el dispositiu opcional que preveu l'apartat 1.d) de l'article 7.
"f) Les màquines de tipus B hauran de ser programades per a la seva explotació de forma que retornin com a premis, en tots els cicles de 20.000 partides a partir de l'inici del funcionament de cada màquina, una part no inferior al 75 % del valor de les partides efectuades, havent de concedir com a mínim en forma de premis, en cada conjunt de 5.000 partides dins de cada cicle, el 40 % del valor de les partides efectuades.
El premi màxim que aquestes màquines podran concedir serà de 400 vegades el preu de la partida, llevat del que estableix l'apartat 1.c) de l'article 7.
"h) Les màquines hauran de disposar d'un mecanisme d'expulsió automàtica de premis a l'exterior, sense necessitat de cap acció per part del jugador, sense perjudici del que disposa l'apartat 1.e) de l'article 7.
Els premis han de quedar recollits en una cubeta o recipient similar."
Es modifiquen els apartats a), c), d) i e) del punt 1 de l'article 7 del Reglament de màquines recreatives i d'atzar, aprovat pel Decret 28/1997, de 21 de gener, que queden redactats de la manera següent:
"a) Els que permetin al jugador practicar el «doble o res», o d'altres anàlegs, sempre que no s'alteri el percentatge de devolucions de premis de la màquina, i que no es pugui superar el premi màxim autoritzat.
"c) Els que permetin la realització simultània de dues partides.
En aquest supòsit el premi màxim a obtenir serà de 600 vegades el valor de la partida.
Als efectes del que estableix l'apartat e) de l'article 6, la realització de dues partides simultànies serà comptabilitzada com si es tractés d'una partida simple.
"d) Moneders aptes per admetre monedes i bitllets de valor superior al preu de la partida, que retornin el diner restant o l'acumulin per a partides posteriors respectant la limitació prevista en l'article 6.b).
Es podran instal·lar també acumuladors o comptadors de monedes introduïdes, no destinades a joc, i que permetin passar les acumulades al comptador de crèdits destinats a joc, sense que la màquina pugui destinar a aquests acumuladors les quantitats obtingudes com a premi.
"e) Un marcador de premis en el que s'acumulin els obtinguts, fins al límit del premi màxim autoritzat, i que haurà de procedir al pagament immediat de la quantitat reflectida en cas d'assolir el límit permès un cop transcorreguts 10 segons des que l'acumulador de crèdits per a partides posteriors hagi arribat a zero, sense necessitat de cap acció per part del jugador.
La quantitat reflectida en aquest marcador no podrà en cap cas ser convertida en crèdits ni passar als acumuladors o comptadors de monedes no destinades a joc, i haurà de poder ser cobrada pel jugador en qualsevol moment."
Es modifica l'article 8 del Reglament de màquines recreatives i d'atzar, aprovat pel Decret 28/1997, de 21 de gener, que queda redactat de la manera següent:
"Es podran homologar models de màquines de tipus B que, complint els percentatges de devolució establerts en l'article 6.f), atorguin premis d'un import no superior a 1.000 vegades el preu de la partida en la modalitat de partides simples o a 2.000 vegades el preu de la partida en la modalitat de dues partides simultànies.
Aquestes màquines requeriran una homologació i inscripció en el Registre de models pròpies, hauran de ser diferenciades de les restants màquines de tipus B adoptant una denominació comercial específica, i únicament podran ser instal·lades en salons de joc, sales de bingo i casinos.
Aquesta circumstància haurà de constar de forma expressa en el tauler frontal de la màquina, i també en el permís d'explotació de cada unitat mitjançant l'expressió 'màquina especial per a sales de joc'."
S'afegeix una disposició addicional vuitena al Reglament de màquines recreatives i d'atzar, aprovat pel Decret 28/1997, de 21 de gener, amb el text següent:
"Les referències en aquest Reglament al conseller de Governació i al Departament de Governació, s'entenen fetes al conseller d'Interior i al Departament d'Interior."